מיזם מישרים

מישרים הוא מיזם משותף של משרד החינוך, יד הנדיב ועמותת מתן - משקיעים בקהילה.

מיזם מישרים מחולל תהליכי שיפור מואצים ומדידים בבתי ספר יסודיים בעלי הישגים נמוכים בפריפריה החברתית והגאוגרפית ומחלץ ידע על מנופי השינוי והתנאים הנדרשים לשם הפעלתם. המיזם פועל כמעבדה של התנסות ולמידה בפריסה ארצית ב-36 בתי ספר במגזרים שונים, כאשר משך הליווי האינטנסיבי לכל בית ספר הוא חמש שנים. 

 מנופי השינוי במיזם 
לצורך הובלת תהליכי שינוי מואצים וברי קיימא בבתי הספר נדרשת תוכנית התערבות הוליסטית הנותנת מענה לאתגרים במגוון רחב של זירות כמו מנהיגות ותרבות בית ספרית; הצוות החינוכי; תהליכי הוראה-למידה-הערכה ועוד. בכל אחת מהזירות קיימים מאפיינים ייחודיים לכל בית ספר ולכן התכנית מאפשרת גמישות ושונות במרכיבי ההתערבות ואופן מימושם. על אף הגמישות במרכיבי ההתערבות מודל ההתערבות בכל בתי הספר מתבסס על מנופי השינוי הבאים:
 מנהלי בתי הספר - המנהל הוא הדמות המשמעותית ביותר בהובלת תהליכי השינוי במיזם. כדי לסייע למנהלים במימוש תפקידם הם משתתפים בתוכנית הכשרה שמתמקדת בידע הייחודי הנדרש להובלת שינוי בבתי ספר המשרתים תלמידים מרקע של עוני והדרה ובהרחבת מעגל התמיכה והייעוץ שלהם באמצעות קבוצת השווים. מכון אבני ראשה שותף לפיתוח תוכני הכשרת המנהלים.
 מאמנות האוריינות - המיזם מטמיע בבתי הספר תפקיד חדש של מאמנת אוריינות שמטרתו שכלול יכולות ההוראה של צוות המורים בתחום אוריינות השפה. לצורך הצלחתן בתפקיד, המאמנות משתתפות בהכשרה המתמקדת, בפרקטיקות הוראה אפקטיביות בתחום החינוך הלשוני, במיומנויות של אימון פדגוגי ובעבודה בממשקים עם המנהלת והצוות.
 ארגונים מלווים - הליווי של בתי הספר נעשה באמצעות ארגוני מגזר שלישי בעלי ידע וניסיון בתחום קידום הישגים חינוכיים בקרב אוכלוסיות מוחלשות - מכון ברנקו וייס, המרכז הישראלי לחדשנות בחינוך וכי"ח- כל ישראל חברים. הארגונים מלווים את בתי הספר במיזם בראיה הוליסטית ובמגוון דרכים – ליווי אישי למנהל, ליווי בפיתוח צוות המנהיגות, הובלת תהלכי פיתוח מקצועי לצוותים, הנחיית המאמנות ועוד. על מנת לתמוך ביכולות הליווי של הארגונים, מטה מישרים מקיים פורום ארגונים ועובד עם בעלי תפקידים בארגונים על חילוץ ופיתוח ידע משותף, פיצוח אתגרים משותפים, פיתוח כלים להערכת האפקטיביות של הליווי ועוד.
 שיפור מבוסס נתונים - הטמעת תרבות של שיפור מתמיד מבוסס נתונים ביחס ליעדים ברורים ומפורשים היא תנאי הכרחי להובלת תהליכי שינוי מואצים וברי קיימא בבתי הספר. לצורך כך, בתי הספר משתמשים בכלי הערכה פנימיים שפותחו במסגרת המיזם וכן נבחנים בכלי הערכה המופעלים בכלל מערכת החינוך. הנתונים הנאספים מכלל הכלים מנותחים ומונגשים הן ברמת בתי הספר והן ברמת המיזם לצורך למידה שוטפת ודיוק תהליכי העבודה.
 מעגל התכנון והבקרה - הצבת יעדים ברורים ואחידים והערכת הביצוע ביחס אליהם מכוונים את מאמצי השיפור, מסייעת ליצירת שפה משותפת לכלל השותפים ומקדמת חשיבה תוצאתית בתכנון תהליכי העבודה בבתי הספר. לצורך כך, מתקיימות סדירויות של הגשת תוכניות עבודה, בקרה ומשוב על התוכניות ומפגשי סטטוס להערכת הביצוע והאפקטיביות ביחס ליעדים ודיון על אתגרים וחסמים בתהליך השיפור.
 תכלול האקוסיסטם של בתי הספר - מיזם מישרים פועל לאור המודל של קולקטיב אימפקט לפיו לצורך פתרון בעיה חברתית מורכבת נדרשות הסכמה, מחויבות ופעולה משותפת של קבוצת שחקנים ממגזרים שונים. על השחקנים לתאם את מאמציהם ולעבוד יחד סביב מטרה מוגדרת. לצורך כך מטה מישרים משמש כ"ארגון שדרה" המתכלל את עבודת השחקנים השונים כגון מחוז משרד החינוך, הרשות המקומית והארגונים המלווים באמצעות מפגשי למידה לשיתוף בידע ופגישות לסנכרון תהליכי עבודה מרכזיים והתמודדות עם צרכים נקודתיים שעולים בפעילות השוטפת.

 מדדי הצלחה ותוצאות 
מיזם מישרים חוקר באופן מתמיד את תהליכי השיפור בבתי הספר, זאת ביחס למגוון תחומים ותוך שימוש בכלי הערכה מגוונים המאפשרים להתבונן על כל תחום ממספר זוויות. הערכת ההישגים מתבססת על שילוב של מידע הנאסף מכלי הערכה שפותחו על ידי המיזם וכלי הערכה של הראמ"ה המועברים בכלל בתי הספר היסודיים בארץ. הישגיהם של בתי הספר במיזם מושווים על ידי הראמ"ה להישגיהם של קבוצות ביקורת ייעודיות שהורכבו לכל אחד מבתי הספר במיזם.

תהליכי ההערכה מצביעים על מספר הישגים בולטים בסוף שנת תשפ"ה:
 עלייה בהישגים בשפת אם ביחס לקבוצות ביקורת, כפי שאלה נמדדים על ידי משרד החינוך במבחני האסיף בכיתות ד.
 עלייה בשיעור התלמידים שהישגיהם תקינים בסוף כיתה א' בהבנת הנקרא, כפי שנמדד במבדקי הקריאה שפותחו על ידי הראמ"ה ומשרד החינוך.
 עלייה בתחושת המסוגלות המשותפת של הצוותים לקדם תהליכי הוראה-למידה-הערכה המבוססים על נתונים ומותאמים לצורכי התלמידים, כפי שנמדד באמצעות שאלון מתוקף שפותח במסגרת המיזם.
 עלייה באמון ההורים בבתי הספר ובטיב הקשר בין הצוות להורים, כפי שנמדד באמצעות שאלון מתוקף שפותח במסגרת המיזם.

 מרכז הידע של מישרים 
מרכז הידע של מיזם מישרים מאגד ידע מקצועי יישומי בעולמות של הובלת תהליכי שיפור מואצים בבתי ספר המשרתים תלמידים מרקע של עוני והדרה. הידע מאורגן לפי המסוגלויות אותן נדרש לפתח בתוך בתי הספר ובמעטפת שלהם כדי להוביל תהליך שיפור חד ומואץ בבתי הספר.

מרכז הידע נמצא בתהליך פיתוח מתמשך ומתבסס על ההתנסות והלמידה במיזם ומוצגים בו תפיסות, כלים ופרקטיקות לטיפוח ולהערכה של כל מסוגלות. אנשי מקצוע העסוקים בקידום הוגנות בחינוך וכלל העוסקים בחינוך מוזמנים לקרוא ולהשתמש בתוצרי הידע הללו. 

 קישורים חיצוניים 

קטגוריה:נגישות חינוך והשכלה
קטגוריה:ישראל: מיזמי חינוך